Keningsfazant

De keningsfazant (wittenskiplike namme: Syrmaticus reevesii), ek wol reevesfazant of Reeves' fazant neamd, is in fûgel út it skift fan 'e hineftigen (Galliformes), de famylje fan 'e fazanteftigen (Phasianidae) en it skaai fan 'e langsturtfazanten (Syrmaticus). Dit bist komt foar yn dielen fan Sina, dêr't it in stânfûgel is. De keningsfazant is in middelgrutte fûgel dy't in protte seksuele dimorfy fertoant. De wittenskiplike namme ferwiist nei de Britske biolooch John Reeves, dy't de earste libbene eksimplaren yn 1831 yn Jeropa yntrodusearre. De IUCN klassifisearret dit bist as kwetsber, wat it leechste nivo fan bedriigdheid is.

Fersprieding
De keningsfazant is lânseigen yn dielen fan sintraal en eastlik Sina. It grutste diel fan it ferspriedingsgebiet beslacht it easten fan 'e provinsje Sichuan, it suden fan Shaanxi, it noarden fan Hunan en it grutste part fan Hubei yn sintraal Sina. Fierder eastlik, deunby de kust fan 'e Eastsineeske See, besteane noch twa lytsere, isolearre populaasjes, ien yn súdlik Shandong en ien yn súdeastlik Shandong, noardlik Anhui, eastlik Henan en noardwestlik Jiangsu.

Keningsfazanten binne foar de jacht en as foliêrefûgels yntrodusearre yn 'e Feriene Steaten en beskate Jeropeeske lannen. Yn it Feriene Keninkryk (Ingelân), Frankryk en Tsjechje hawwe de fûgels as eksoaten lytse populaasjes yn it wyld opboud dy't harsels fuortplantsje.

Uterlike skaaimerken
De keningsfazant is in middelgrutte fûgel. De hoanne hat trochinoar in kop-sturtlingte fan 210 sm, mei in gewicht fan likernôch 11/2 kg. De sturt makket fierwei it grutste part fan 'e lingte út, mei't er elts jier wol 30 sm groeie kin, oant in maksimum fan mear as 2 m. (Yn 'e edysje fan it Guiness Book of World Records fan 2008 is in keningsfazantehoanne opnommen as de rekôrhâlder fan wrâlds langste fûgelsturt mei in lingte fan 2.40 m.) De hin is in slachje lytser as de hoanne, mei in kop-sturtlingte fan 75 sm (fral feroarsake troch in folle koartere sturt) en in gewicht fan sa'n 950 g. 

It fearrekleed fan 'e hoanne is fel kleure, mei goud op 'e rêch, hals en nekke, kastanjebrún útskaaiend nei read op it boarst en swart op 'e bealch en wjukken. Dizze fûgel jout de yndruk dat er skobben hat trochdat de yndividuele fearren swarte (op 'e hals en rêch) of wite (op it boarst) rântsjes hawwe. De kop is wyt mei in swart "masker" oer de eagen hinne en in swarte bân om 'e hals hinne dy't it wyt fan 'e gouden fearren dêrûnder skiedt. De snaffel is ek wyt. De ekstreem lange sturt is sulverich wyt mei oerdwerse kastanjebrune bannen. De hin hat in treflike skutkleur dy't bestiet út in spikkelbûnt brún mei wyt oant krêmkleurich fearrekleed, dat op 'e bealch wat ljochter is en op 'e rêch wat dûnkerder. De kop is bêzje en de sturt is ljochtbrún mei dûnkere grizich brune bannen.

Biotoop
Keningsfazanten libje yn tuskenbeiden nullewâlden en mingde wâlden. Op plakken dêr't se as eksoat troch de minske yntrodusearre binne, hawwe se har oanpast ta it bewenjen fan greiden en ikkers yn 'e neite fan bosken.

Hâlden en dragen
De keningsfazant is in waarhurde fûgel, dy't goed oer sawol kâld winterwaar kin as oer hjit simmerwaar. Syn rop liket alhiel net op it lûd dat oare hineftigen meitsje, mar hat mear wei fan it tsjilpen fan moskeftigen. It dieet is herbivoar en bestiet út sieden en griene plantedielen. 

De peartiid falt yn april of maaie. Yn dy snuorje binne keningsfazanten gauris agressyf foar fazanten, minsken en oare bisten oer. De hoannen pronkje by harren balts en lûke sa hinnen oan dy't in partner útkieze. De belutsenens fan 'e hoannen by it fuortplantingsproses einiget mei de pearing. Neitiid skrabet de hin in ûndjip dobke út en beklaait dat mei wat plantegrien om ta nêst te tsjinjen. Dêrfoar hat in heger lein plak mei beskutting de foarkar. De hin leit 7–14 aaien, dy't nei in briedtiid fan 24–25 dagen útkomme. De piken binne nêstflechters, dy't koart neitiid it nêst al ferlitte kinne. Se wurde net fuorre troch de mem, mar wurde ynstee troch har op sleeptou nommen nei gaadlike plakken dêr't se harsels fuorje kinne.

Status
De keningsfazant hat de IUCN-status fan "kwetsber", wat it leechste is fan 'e trije nivo's fan in bedrige soarte (de oare beide binne bedrige en krityk bedrige). Dizze fûgel hat yn syn lânseigen ferspriedingsgebiet te lijen ûnder habitatferlies troch útwreiding fan minsklike aktiviteiten lykas lânbou, en teffens troch oerbejaging foar fleis en foar de prachtige sturtfearren, dêr't in protte fraach nei is yn 'e moadesektor. Nei alle gedachten binne der noch mar 2.000 keningsfazanten yn it wyld oer. De soarte is dêrom opnommen yn Taheakke II fan 'e Konvinsje oangeande Ynternasjonale Hannel yn Bedrige Soarten (CITES). Dat betsjut dat de ymport en eksport fan keningsfazanten of dielen fan keningsfazanten (lykas de sturtfearren) oan bannen lein is yn alle lannen en territoaria dy't dat ferdrach ratifisearre hawwe.

Undersoarten
De keningsfazant is in monotypyske soarte, wat betsjut dat der gjin ûndersoarten fan binne. Wol bestiet der wat regionale fariaasje yn 'e kleur fan it fearrekleed.

Kategory:Fûgelsoarte
Kategory:Langsturtfazant
Kategory:Bedrige fûgel
Kategory:Lânseigen fauna yn Sina
Kategory:Eksoat yn Frankryk
Kategory:Eksoat yn Ingelân
Kategory:Eksoat yn Tsjechje